राष्ट्री पाठ्यक्रम परियोजना 2005 दी नमीं शिक्षा-नीति दे अनुसार जम्मू-कश्मीर स्कूली शिक्षा परिशद ने बी परिशद दियें बक्ख - बक्ख जमातें दे पाठ्यक्रमें च बक्ख - बक्ख विशें दियें कताबें गी संशोधत करने दी लोड़ मसूस कीती । ते फ्ही उस्सै राश्ट्री पाठ्यक्रम मताबक आह्नने दा जेह्ड़ा सफल प्रयास कीता उस्सै प्रयास दी अगली कड़ी दे रूप च छेमीं जमातै आस्तै "लैह्रां भाग 1" नांऽ दी पुस्तक सामने आई। पुस्तक गी नमें रूप-सरूप च प्रस्तुत करने आस्तै जम्मू-कश्मीर स्कूली शिक्षा परिशद पासेआ बक्ख - बक्ख विशेशज्ञं ते विद्वानें दी कार्यशाला अयोजत कीती गेई जिं'दे च साहित्यकार, भाशा विशेशज्ञ, आलोचक आदि शामल हे । जम्मू-कश्मीर स्कूली शिक्षा परिशद पासेआ छेमीं जमातै आस्तै नमीं ते संशोधत पुस्तक गी प्रस्तुत करदे होई में खुशी दा अनुभव करा करनां । पुस्तक दे निर्माण आस्तै आयोजत कीती गेदी कार्यशाला गी सफल बनाने च सहायक विशे-विशेशज्ञं ते विद्वानें दा में बशेश आभारी आं जि'नें अपने सरानेजोग ते अनथक बौद्धिक प्रयासें कन्नै जम्मू-कश्मीर स्कूली शिक्षा परिशद दी योजना गी सम्पन्न करने च अपना नमुल्ला योगदान दित्ता ।
इस पुस्तक दा निर्माण करने आहली डोगरी समिति दे सदस्यें संशोधित करियै नमां रूप देने गितै डॉ॰ पदम देव सिंह, श्री सुरजीत होश 'बड़सली', डॉ. सुषमा रानी, श्री कीमत लाल, डॉ. खेम राज ते श्री
रोशन बराल हुन्दा धन्नवाद करना, जि'नें छेमीं जमातै दी इस सारी साहित्यक समग्री गी पुस्तक दे रूप च आह्नने दा अनथक प्रयास कीता। इसदे इलावा में उ'नें लेखकें दा बी धन्नवादी आं जिं दियें रचनाएं गी प्रस्तुत पुस्तक च शामल कीता गेदा ऐ । इसदे इलावा अकैडमिक डिवीज़न (सी. डी. आर. विंग ) दे अधिकारियें- डॉ. यासिर हमीद सिरवाल, अकैडमिक ऑफिसर डॉ. अनुराधा शर्मा हुंदा बी धन्नवादी आं जि'नें कताब त्यार करोआने च अपनी सक्रिय भूमिका नभाई। इसदे कन्नै गै पब्लिकेशन सैक्शन, कम्प्युटर डिज़ाइनर, जम्मू दा अभारी आं जि'नें इस पुस्तक दे मसौदे गी आखरी रूप दित्ता ।
डायरैक्टर अकैडमिकस
जम्मू कश्मीर स्कूली शिक्षा परिशद
लैह्रां भाग-1 छेमीं दे विद्यार्थियें लेई त्यार कीती गेई ऐ । डोगरी पुस्तक माला भाग-5 तगर बच्चें गी डोगरी ध्वनियें अर्थात् स्वरें- व्यंजनें दा ज्ञान कराया गेदा ऐ । इसदे इलावा ध्वनि - जोड़ करियै शब्द बनाने ते लौके-लौके वाक्यें गी पढ़ने, समझने ते लिखने दी जानकारी बी दित्ती गेदी ऐ ।
इस पुस्तक च डोगरी भाशा दे उच्चारण-ढांचे गी ध्याना च रखदे होई बक्ख - बक्ख सुरें लेई बरतोने आले चिन्नें दा प्रयोग सखलाया गेआ ऐ ते प्लुत स्वर - मात्तरा दा ज्ञान करांदे होई उस लेई प्रयुक्त लेखन-चि'न्न (S) कन्नै बी परिचित कराया गेआ ऐ । एह् पुस्तक पढ़ियै विद्यार्थी डोगरी भाशा गी स्हेई चाल्ली पढ़ने, बोलने ते लिखने दी पद्धति कन्नै वाकफ़ होई सकङन ।
इस पुस्तक दे अध्ययन कन्नै बच्चें दी डोगरी शब्दावली दी जानकारी च बी बाद्धा होग ते कन्नै नमें शब्दें ते वाक्यें दे बार - बार अभ्यास कन्नै पढ़ने-लिखने दा प्रवाह् बी बधग ।
इस पाठ्य पुस्तक राहें विद्यार्थियें गी डोगरी साहित्य दियें बक्ख - बक्ख विधाएं- कविता, कहानी, लेख, लोक-कत्थें आदि कन्नै परिचित कराया गेआ ऐ तां जे विद्यार्थी इ'नें विधाएं गी पढ़ियै साहित्य दा नंद लेई सकन ते उं'दे च अध्ययन लेई रुचि पैदा होई सकै ।
